Martin Henriksen (DF), 2008-02-26:
Fra Dansk Folkepartis side synes vi, at det er en meget relevant diskussion og jo også et relevant beslutningsforslag.
Det kan jo bl.a. være med til at forebygge selvmord og de selvmordstanker, som vi ved mange unge mennesker går rundt med, og vi synes, at det i høj grad er her, altså i folkeskolen, at den enkelte skal have gode kår og vilkår.
Efter vores opfattelse bør alle skoler have en politik på det her område, det kan der ikke være tvivl om.
Det er i hvert fald vores indgangsvinkel og vores udgangspunkt, når man skal diskutere den her problemstilling.
Det er et vigtigt område at forebygge og bekæmpe mobning.
Det er et arbejde, som hele tiden kræver fokus også fra Folketingets side.
Dansk Folkeparti har før efterlyst en øget indsats over for mobning, og vi har med tilfredshed noteret os, at undervisningsministeren i samarbejde med folkeskolens forskellige aktører har taget initiativ til en stor antimobbekampagne i foråret 2008.
Det har vi efterlyst fra ministeriets side, og det er glædeligt, at der nu sker noget på området.
Det vil vi selvfølgelig gerne kvittere for.
Socialdemokraterne foreslår bl.a., at de nye kvalitetsrapporter skal bruges til at bekæmpe mobning.
Det synspunkt er jeg enig i, og Dansk Folkeparti har da også for noget tid siden foreslået lige præcis dét i forligskredsen.
Måske vi nu kan blive enige om noget på området.
Jeg har også noteret mig, at De Konservative førhen har været ude at omtale forslaget positivt.
Socialdemokraterne foreslår også en række ændringer i bekendtgørelsen om foranstaltninger til fremme af god ro og orden i folkeskolen.
Det foreslås bl.a., at skolelederen kan sanktionere med eftersidning, med overflytning til en anden klasse eller med bortvisning fra skolen.
Det er sund fornuft, sådan noget hilser vi velkommen, så den del kan vi støtte.
Jeg er dog ikke sikker på, at de ændringer, Socialdemokraterne foreslår, i lov om elevers og studerendes undervisningsmiljø er den rigtige måde at gøre det på.
Her er der tale om en lov, der vel ikke har virket helt efter hensigten - det kan man jo også se på de spørgsmål og svar, der er givet indtil videre.
Spørgsmålet er så, om vi skal lappe på en lov, der ikke virker, eller skrive noget direkte ind i folkeskoleloven og/eller i kvalitetsrapporterne.
Jeg foretrækker det sidste, hvis vi kan blive enige om det.
Hvis dette forslag kan justeres efter Dansk Folkepartis ønsker, og såfremt forslaget ikke er i strid med folkeskoleforliget, vil Dansk Folkeparti se positivt på det, men det skal undersøges, om ikke diskussionen hører hjemme i forligskredsen.
Umiddelbart vil jeg mene, at det gør den.
Men så er det jo godt at konstatere, at ministeren - som vi også har været inde på før - i går var ude og signalere, at netop en ændring af bekendtgørelsen kunne komme på tale, så f.eks. en skoleleder fremover vil kunne bortvise en elev på grund af fysisk eller psykisk mobning.
Det er naturligvis helt rimeligt, at en skoleleder kan udøve sin autoritet over for skolens elever, uden at kommunalbestyrelsen eller andre kan lægge forhindringer i vejen.
Så der er positive elementer i forslaget.
Der er nogle ting, som skal belyses nærmere, og det er vel det.
Det var ordene.
Hun udtalte bl.a., at skolerne hvert år skal redegøre for, hvordan de forholder sig til mobning, og hvad de gør ved den.
Men man kan ikke lave forskrifter, fordi problemerne vil se forskellige ud.
Jeg vil blot høre, om det også er hr. Henrik Rasmussens og De Konservatives holdning i dag, at man støtter, at det bliver skrevet ind i kvalitetsrapporterne, at kommunerne hvert år skal belyse det her område.